Reaalteaduste eripreemia laureaat Jaan Kalda, hariduspreemia laureaat Tiiu Peäske, president Toomas Hendrik Ilves, hariduspreemia laureaadid Epp Vodja ja Mart Noorma
Hariduspreemiate üleandmine 2013
"Iga hea õpetaja peamiseks omaduseks on äratada oma õpilastes uudishimu ning teha teekond uute teadmiste ja oskusteni võimalikult põnevaks. Teil on see korda läinud," ütles president Toomas Hendrik Ilves, andes tänavused hariduspreemiad Eesti tudengisatelliidi programmi algatajale Mart Noorma'le, kauaaegsele viiuliõpetajale Tiiu Peäske'le ning majandusõpetajale Epp Vodja'le. Presidendi reaalteaduste eripreemia pälvis füüsik Jaan Kalda.
"Keegi on kunagi öelnud, et Kuule jõudmiseks, tuleb püüelda Päikese poole. Ja kui sa isegi Kuule ei jõua, siis oled ikkagi tähtede lähedal. Mis ju ei tähenda muud, kui et ambitsioonika sihi saavutamiseks tuleb julgeda suurelt mõelda," ütles riigipea Vabariigi Presidendi Kantselei maalisaalis toimunud tseremoonial ja lisas: "Teie tegevus on viinud meid lähemale Kuule, Päikesele ja tähtedele. Püüdlus täiuse ja kõiksuse poole on muusika pärisosa, aga see kehutab noori ettevõtjaid, sellele otsivad tõestust ka füüsikud ning lõpuks – tudengisatelliit viib meid sinna päriselt kohale."
President Ilvese sõnul saavad õpetajad kõige siirama tänu ja tunnustuse oma õpilastelt: "Suurim tunnustus teie tööle on see, kui teie parimatest õpilastest saavad kord teie kolleegid, et kanda edasi seda pühendumust, mida omakorda teie saite oma õpetajatelt."
Laureaatide nimel kõnelenud Eesti tudengisatelliidi programmi algataja Mart Noorma meenutas, et üks julge ja igatepidi sõnakas mees tegi ettepaneku teha Eesti sajandaks juubeliaastaks korda. "Sellist üleskutset mõistab iga inimene erinevalt, vastavalt oma südametunnistusele. Korras riik tähendab seda, kui riigi ressursse kasutatakse elanike heaolu nimel. Haridustöötajad annavad selleks oma igapäevase panuse - nii on meil haritud inimesed," ütles Noorma ja lisas, et on hea tunne, kui selle eest riik kiidab ning tänas presidenti ja preemia rahastajaid tunnustuse eest.
Lisainfo hariduspreemiate kohta: www.president.ee